钦定古今图书集成/理学汇编/文学典/第080卷 > 李宏〈李蟠 韩沆 石岩〉
## 钦定古今图书集成/理学汇编/文学典/第080卷 > 李宏〈李蟠 韩沆 石岩〉

按《宣城县志》：“宏博学好修，文词赡藻。建炎中，吕好问
知宣州，得士四人：詹友端、周紫芝、王相如及宏，每䜩
集必与俱焉。宏诗多逸，《题天休观》云：‘一派银河悬落
水，数峰石壁锁飞烟’。后有李蟠亦能诗，《辰光门》云：‘夜
深灯火明沙路，秋冷笙歌拥画轮’。并见《宛陵群英集》。
嘉定中，韩沆字仲和，仕提举，石岩字鲁瞻，仕教授，并”
与宁川吴晦之善。沆尤工书法，尝手书晦之十绝，自
为《跋》。临安罗相谓：“吴之诗，韩之字，可谓词翰俱美矣。”

===周紫芝===按《宣城县志》：“紫芝，字少隐，居陵阳山南。父觉，训子甚
笃，每曰：‘是子相法当贵，然肩耸而好吟，其终穷乎’！两
以乡贡赴礼部不第，家贫，并日而炊，人嗤之不顾，嗜
学益苦，尝从姑溪李之仪及吕本中游，有美誉。年六
十一，始以廷对第三同学究出身，调安丰军霍丘税，
不赴，监户部曲院，历枢密院编修官右司员外郎，知”
兴国军。政崇简静，终日焚香课诗，而事不废。秩满，奉
祠居庐山。初，秦桧爱其诗云：“秋声归草木，寒色到衣
裘。”留京，每一篇出，辄击赏不已，颇厚遇焉。后和御制
诗：“已通灌玉亲祠事，更有何人敢告猷。”桧怒其讽己，
出之。紫芝惟言：“士遇合有时，吾岂以彼易此。”绍兴乙
亥卒。著有《太仓稊米集》《竹坡词》《竹坡老人诗话》《楚词
赘说》并载马端临《文献通考》。今存《诗话》及诗文三十
馀篇，亦复藻赡可喜。子槃、琹，皆力学不仕。